recursal/SuperWikiNEXT-32B huggingface dataset:
|  |
| --- |
|  |
| Kuld | 1896 | 12 tunni sõit trekil |
| Pronks | 1896 | 10 000 m trekisõit |
| Pronks | 1896 | trekisprint (333,333 m) |

Felix **Adolf Schmal** [aadolf šmaal] (18. august 1872 – 28. august 1919) oli juudi rahvusest Austria jalgrattasportlane ja vehkleja, kes võitis 1896. aasta suveolümpiamängudel ühe esikoha ja kaks kolmandat kohta. Klubi: Academischer Technischer R.V. Wien.

1894 võitis Schmal 1500 km pikkuse velotuuri Pariis–Viin–Graz. Sellegipoolest oli ta enne olümpiat tuntum vehklejana.

Ateena olümpiamängudel osales Schmal 8. aprillil 100 km trekisõidus, mille ta katkestas. 

9. aprillil toimunud espadronivõistlust juhtis ta kahe võiduga, kui sisenes Kreeka kuninglik perekond. Korraldajad käskisid võistlust otsast alustada, et kuningas näeks kogu turniiri. Schmal kaotas mõlemale võistlejale, keda ta enne oli võitnud, ning jäi neljandaks ühe võiduga neljast. 

11. aprillil tuli ta trekisprindis kolmandaks ajaga 26,0 (jagas teist kohta Stamatios Nikolopoulosega, kuid kaotas talle kordussõidu 26,6:25,4) ja 10 000 m trekisõidus samuti kolmandaks.

13. aprillil peeti võistlus 12 tunni trekisõidus. Pärast teiste võistlejate katkestamist jäid trekile ainult Schmal ja inglane Frank Keeping. Nad olid kurnatud ja näljased ning jalad olid neil paistes. Keepingil olid ka käed paistes. Nad ei olnud kell 5 hommikul alanud võistluse jooksul midagi söönud ning olid joonud ainult mõned lonksud. Nad olid eritistega määrdunud ja väsimusest poolhullud. Kui nad teineteisest möödusid, oli kuulda nuttu. Schmal tuli olümpiavõitjaks, olles läbinud 295 km ja 300 m (886 tiiru). Keeping oli ainult 1 ringi võrra taga.

Schmal paistis välja ka autovõidusõitja ja suusatajana. Elukutselt oli ta ajakirjanik varjunimega Filius, üks Austria parimaid spordiajakirjanikke. Ta tegi kaastööd nii Illustrierte Allgemeine Radfahrerzeitungile kui ka saksa, inglise ja prantsuse spordilehtedele.

Tema poeg Adolf Schmal juunior võistles 1912. aasta suveolümpiamängudel Stockholmis laskmises ning jäi duellipüstoliharjutuses 20.-ks ning vabapüstoliharjutuses 39.-ks.

Vaata ka
--------

* Jalgrattasport 1896. aasta suveolümpiamängudel
* Vehklemine 1896. aasta suveolümpiamängudel
**Fotoonikaks** nimetatakse valgusega seotud teadust ja tehnoloogiaid. Fotoonikas on tugev rõhuasetus valguse rakendustel väga erinevates valdkondades.

Nimetus "fotoonika" väljendab vähima valgusosakese footoni abil toimivat tehnoloogiat, nagu elektroonika tähendab laengukandjate elektronidega toimivat tehnoloogiat. 

Fotoonika hõlmab valguse tekitamist, tuvastamist, levimist, mõõtmist ja manipuleerimist. Seda nii elektromagnetlainete nähtavas piirkonnas kui ka lähedastel lainepikkustel ultravioletis ja infrapunases. 

Fotoonika valdkonda kuuluvad näiteks laserid, valgusdioodid, optiline andmeside nii optilistes kiududes kui ka õhu kaudu, valguse abil toimivad salvestusseadmed (CD, DVD), kuvamisseadmed nagu ekraanid, valgusmodulaatorid, projektorid, fotod, hologrammid ning palju muud. 

Fotoonika alguseks võib lugeda esimese laseri ehitamist 1960. aastal. Valdkond arenes jõudsalt koos pooljuhtvalgusallikate (LED-dioodide), optiliste kiudude ja võimendite arenguga 1970ndatel. Fotoonikaseadmed on juba lahutamatu osa meie argistest tehnikaseadmetest ning järgmise põlvkonna arvutuskiibid kasutavad valgust üha enam infokandjana. Oleme liikumas elektroonika ajastust fotoonika ajastusse.

Fotoonika ja kiudoptiline telekommunikatsioon
---------------------------------------------

Kaasaegne kiire internetiühendus on saanud teoks tänu optiliste signaalide saatmisele ja vastuvõtmisele telekommunikatsioonikaablites. Võrreldes elektriliste signaalidega elektrikaablites, võimaldavad optilised kiud edastada suuremat andmehulka ning on seejuures häirekindlamad. See tähendab, et edastusvigu tekib vähem.
**Adolf Traks** (sündinud 15. aprillil 1933 Tallinnas) on eesti teatrilavastaja, pedagoog ja stsenarist.

Ta on lõpetanud Eesti NSV Riikliku Filharmoonia estraadistuudio (1960) ja ETÜ Lavakunstistuudio näitleja erialal (1965). 

Aastatel 1955–1963 ja 1970–1977 töötas ta Riiklikus Filharmoonias sõnakunstnik-konferansjeena. Ta esines publitsistliku estraadi stiilis. Aastal 1955 alustas ta tegevust folkpantomiimi žanris. Ta oli Eesti esimese süstemaatiliselt tegutseva stuudio Pantomiim rajaja ja rahvateatri Noorus kunstiline juht (1963–1970). 

1977–1988 oli stuudioteatri Tallinna Pantomiim lavastaja, pedagoog, stsenarist; psühholoogilise teatrisuuna järgija. Rakendas oma stuudios väljatöötatud stiili. Ta on tutvustanud Tallinna Pantomiimi meetodi toimimisviisi väljaspool Eestit, lavastanud pantomiimižanris üle 20 lavastuse. 1992–1995 stuudioteatri NB kunstiline juht, 1995. aastast vabakutseline.

Lavastused
----------

* Stuudios Pantomiim (1963–1970)
* "Vaikne tund" – miniatuurid
* "Imedeta imed" – kaheosaline etendus
* "Koos ajaga muutub inimene" – kaheosaline etendus
* "Inimene ja aeg" – kaheosaline etendus
* "Homo Sapiens" – kaheosaline etendus [1–2]
* Stuudioteatris Tallinna Pantomiim (1977–1988)
* "Kontrastid" – miniatuurid
* "Legend armastusest" – draama 3 pildis
* "Antiinimene" – tragikomöödia 3 pildis
* "Hingekell" – tragöödia 3 pildis
* "Eksinu" – draama 3 pildis
* "Hingetaud" – draama 3 pildis
* "Confliktus" – draama 4 pildis [1–2]

Vaata ka
--------

* Pantomiim (stuudio)

Allikas
-------

* Eesti Teatri- ja Muusikamuuseum (kavalehed, afišid, fotod, meediakajastus)
**Helmut Parmas** (aastani 1935 **Helmut Petrisen**; ka **Peterson** ja **Helmuth**; 28. märts 1907 Lehtse vald, Järvamaa – 26. jaanuar 1995 Tartu) oli eesti metsateadlane.

Elulugu
-------

Helmut Parmas oli talupidaja poeg.

Lõpetas 1926 Ambla Ühispõllumajandusgümnaasiumi, 1943 Tartu Ülikooli metsaosakonna teoreetilise kursuse, kaitses 1949 diplomitöö. Oli 1932–1933 Kohtla metskonna metsnik, 1933–1934 Sonda abimetsaülem, 1934–1940 Kohtla metsaülem, 1940–1941 Kursi revidentmetsaülem, 1941–1942 Tartu koonduslaagri vang, 1942–1945 Sõmerpalu metsaülem, 1945–1946 Võrumaal metsatööstuskeskuse tehniline juhataja, 1946–1947 Tartu Metsatööstuskeskuse peainsener, 1947–1948 Tartu Metsamajandi metsakasutuse insener, 1948–1960 Tartus insener-metsapatoloog, 1960–1963 Tartu Metsamajandi õppe-katsepuukooli juhataja, 1963–1970 Metsanduse Teadusliku Uurimise Labori puukooli direktor, 1970–1989 Eesti Metsainstituudi puukool-katsemajandi aednik-brigadir.

Teadustöö
---------

Uurimisvaldkond: metsakaitse ja -taimekasvatus. Korraldanud arvukalt vastavaid katseid ja vaatlusi. Eesti metsakaitse aluste ja organisatsiooni väljatöötajaid. Üle 20 teadustrükise.

Teoseid
-------

* Sekundaarsete metsakahjurite tõrje. Tallinn, 1955
* Metsakaitse (käsiraamatu kaasautor). Tallinn, 1961
* Taimlakülvide kordamineku olenevus külviajast ja katmisviisist. // Metsamajandus. Tallinn, 1964
* Istutusmaterjali kasvatamise kogemusi Metsanduse Teadusliku Uurimise Laboratooriumi puukoolis. // Metsamajandus. Tallinn, 1968
* Metsakaitsest Kagu-Eestis metsamajandite algupäevil. // Metsamajndus. Tallinn, 1973

Viited
------

1. 1 2 3 4  Eesti teaduse biograafiline leksikon, 3. köide

Kirjandus
---------

* Album Academicum Universitatis Tartuensis 1918–1944. I–III. Trt, 1994 II, 453
* TÜ põllumajandusteaduskonna metsaosakond. Tartu, 2000, 45
* Margus, M. Helmut Parmas 28. märts 1907 – 26. jaanuar 1995. // Eesti Mets (1995) 5, 23
* Margus, M. Eesti metsaülemate saatusest. Tallinn-Tartu, 1995, 47.

 *Käesolevas artiklis on kasutatud "Eesti teaduse biograafilise leksikoni" materjale.*
**Adolf Mihkel Johannes** (29. september (vkj)/ 11. oktoober 1892 Peetri vald, Vaivara kihelkond, Virumaa – 25. september 1942 Aleksandrovsk, Irkutski oblast, Vene NFSV) oli Eesti sõjaväelane (leitnant). VR II/3.

Ta sai üldhariduse Taanis põllumajandust õppides ja sõjalise hariduse Gattšina lipnikekoolis.

Ta kutsus 28. märtsil 1917 Tallinnas kokku Eesti sõjaväelaste koosoleku ja oli ka selle juhataja. Muuseas arutati sellel koosolekul Eesti rahvusväeosade loomise küsimusi, kuna paljud Venemaal ja sõjarindel asunud eestlastest sõjamehed otsisid teed kodumaale. 

Oli Eesti Vabariigi väljakuulutamise järel Tudulinna Kaitseliidu juht ja organiseerija. Kui algas Eesti Vabadussõda, sai temast 4. jalaväerügemendi kuulipildujate komando ülem ja ta oli sellel kohal 18. detsembrini 1919, mil sai käest haavata. Tema teeneid hinnati Vabadusristi II liigi 3. järguga.

Ülendati 17. veebruaril 1920 ohvitseri asetäitjaks ja 13. jaanuaril 1921 leitnandiks.

Ta vahistati 17. juunil 1941 ja saadeti sunnitöölaagrisse NSV Liitu Aleksandrovskisse, kus suri 25. septembril 1942.

Auastmed
--------

* 1920 – ohvitseri asetäitja
* 1921 – leitnant

Tunnustus
---------

* 1921 tasuta maa normaaltalu mõõdus
* 1925 Vabadusristi II liigi 3. järk

Viited
------

1. ↑  EELK Vaivara koguduse personaalraamat, X kd. 1867-1940. Eesti Rahvusarhiiv, RA EAA.1230.1.94. Lk 403
2. 1 2  "29. september".
3. 1 2  Parel, E. Vabadussõja Lood. 1936, nr 2, lk 36
4. ↑  Eesti Vabariigi teenetemärkide kavalerid
5. ↑  Eesti ohvitserid 1918-1940

Välislingid
-----------

* Eesti ohvitserid 1918-1940
* Eesti Vabariigi teenetemärkide kavalerid
* Eesti kommunismiohvrid 1940–1991
Animatsioon näitab, kuidas lõputus, homogeenses ja staatilises universumis ilmuvad nähtavale üha kaugemad tähed, täites tühimikud lähemate tähtede vahel ja kattes lõpuks kogu taeva ereda valgusega. Olbersi paradoks näitab, et kuna öötaevas on tume, peab vähemalt üks neist kolmest eeldusest universumi kohta olema väär
**Fotomeetriline paradoks** ehk **Olbersi paradoks** ehk **tumeda öötaeva paradoks** on astrofüüsika ja füüsikalise kosmoloogia valda kuuluv paradoks, mis seisneb vastuolus ühelt poolt lõputu ja igavese staatilise universumi ning teiselt poolt öötaeva tumeduse vahel: kui universum on igas suunas lõputult täis tähtede valgust, miks pole siis öine taevas hele? Tänapäeva füüsikas on staatilise universumi mudelist valdavalt loobutud ning öötaeva tumedust peetakse üheks argumendiks dünaamilise universumimudeli poolt, nagu seda kirjeldab näiteks Suure Paugu teooria.

Ehkki paradoks kannab tänapäeval Saksa astronoomi Heinrich Wilhelm Matthias Olbersi (1758–1840) nime, käsitleti seda kosmoloogilises kirjanduses juba varem. Teadaolevalt esimesena osutas paradoksile Aleksandria munk Kosmos Indikopleustes teoses "Topographia Christiana". Uusajal kirjeldasid fotomeetrilist paradoksi esimeste seas 16. sajandi inglise astronoom Thomas Digges ja 1610. aastal Johannes Kepler, hiljem ka Edmond Halley, Jean-Philippe de Chéseaux ning 1826. aastal Olbers. Esimese füüsikaliselt rahuldava lahenduse esitas 1901. aastal lord Kelvin, kuid selle mõningaid aspekte puudutas juba Edgar Allan Poe essee "Eureka" (1848).

Viited
------

1. ↑  Overbye, Dennis (3. august 2015). "The Flip Side of Optimism About Life on Other Planets". *The New York Times*. Vaadatud 29. oktoober 2015.
2. ↑  "Cosmas Indicopleustès. Topographie chrétienne", 3 kd. Toim. Wolska–Conus, W.Paris: Cerf, 1:1968; 2:1970; 3:1973; Sources chrétiennes, rmt 10, lõik 27, rida 7: "Κρυσταλλώδης ἦν ὁ οὐρανὸς ἀπὸ ὑδάτων παγείς· ἐπειδὴ δὲ ἔμελλε δέχεσθαι ἡλίου φλόγα καὶ σελήνης καὶ ἄστρων ἄπειρα πλήθη, καὶ ἦν ὅλος πυρὸς πεπληρωμένος, ἵνα μὴ οὕτως ὑπὸ τῆς θερμότητος λυθῇ ἢ φλεχθῇ ἄστρων ἄπειρα πλήθη, καὶ ἦν ὅλος πυρὸς πεπληρωμένος, ἵνα μὴ οὕτως ὑπὸ τῆς θερμότητος λυθῇ ἢ φλεχθῇ."
3. ↑  Hellyer, Marcus, toim (2008). *The Scientific Revolution: The Essential Readings*. Blackwell Essential Readings in History. Kd 7. John Wiley & Sons. Lk 63. ISBN 9780470754771.
4. ↑  Unsöld, Albrecht; Baschek, Bodo (2001). *The New Cosmos: An Introduction to Astronomy and Astrophysics*. Physics and astronomy online. Springer. Lk 485. ISBN 9783540678779.
5. ↑  Poe, Edgar Allan (1848). "Eureka: A Prose Poem". Originaali arhiivikoopia seisuga 26.04.2008.

Kirjandus
---------

* Edward Robert Harrison "Darkness at Night: A Riddle of the Universe" 1987

Välislingid
-----------

|  |  |
| --- | --- |
|  | Pildid, videod ja helifailid Commonsis: **Fotomeetriline paradoks** |
**Fotoresist** (ingl k *photoresist*) ehk fotolakk (saksa k *Fotolack*) on polümeerne valgustundlik materjal, mida kasutatakse fotolitograafia protsessides integraaallülituste ja trükkplaatide valmistamisel. Fotoresisti säritamisel (tavaliselt laseri ultraviolettkiirgusega valgustamisel) muutub selle koostis fotokeemiliste reaktsioonide tulemusel nii, et see lahustub teatud ainetes. Fotoresist kantakse töödeldavale pinnale ja säritatakse läbi fotošablooni (vajaliku mustriga maski), nii et moodustuvad lahustatavad pinnaosad (aknad) edasiseks töötlemiseks.

Olenevalt fotoresisti lahustuvusomadustest eristatakse negatiiv- ja positiivresiste.

* Negatiivresisti lahustuvus säritamisel järsult väheneb – säritatud pinnaosadel resist polümeriseerub ning muutub ilmutamisprotsessis lahustamatuks, s.t katab säritatud pinnaosad, valgustamata pinnaosadelt resist lahustub:

Negatiivse fotoresisti käitumine fotolitograafilisel struktureerimisel
* Positiivresisti lahustuvus säritamisel suureneb – säritatud pinnaosadel muutub resist lahustuvaks ja ilmutamise järel eemaldatakse, nii et alles jäävad ainult säritamata (maskiga kaetud) pinnaosad.

Positiivse fotoresisti käitumine fotolitograafilisel struktureerimise
Fotoresistide tähtsamad lähtematerjalid on polümeerid (nt polümetüülmetakrülaat, polümetüülglutarimiid) ja epoksüvaigud (nt fotolakk SU-8). Ilmutina on kasutusel näiteks tsüklopentanoon või gammabutürolaktoon,

Vaata ka
--------

* Pooljuhttehnoloogia
* Fotolitograafia
Suso 2016. aastal AC Milani dressis
**Jesús Joaquín Fernández Sáenz de la Torre** (tuntud kui **Suso**; sündinud 19. novembril 1993 Cádizis) on Hispaania jalgpallur, kes mängib parema äärepoolkaitsja või ründava poolkaitsjana Hispaania kõrgliiga klubis Sevilla ja Hispaania jalgpallikoondises.

Aastatel 2004–2010 kuulus ta kodulinna klubi Cádizi akadeemiasse. Seejärel liitus ta Inglismaa klubiga Liverpool. Liverpooli põhimeeskonnas debüteeris ta hooajal 2012–13. Hooajal 2013–14 mängis ta Liverpoolis laenul Hispaania kõrgliiga klubis UD Almería, lüües sel hooajal Hispaania kõrgliigas kolm väravat.

2014. aastal liitus ta Itaalia kõrgliiga klubiga AC Milan. Hooajal 2015–16 mängis ta Milanist laenul teises Itaalia kõrgliiga klubis, Genoa. Järgmisel hooajal naasis Suso Milani, kindlustades koha klubi põhikoosseisus.

2020. aasta jaanuaris siirdus ta laenule Sevillasse. 2020. aasta juulis sõlmis ta klubiga püsiva lepingu.

2012. aastal tuli ta Hispaania kuni 19-aastaste koondisega omavanuste Euroopa meistriks ja ta valiti turniiri sümboolsesse koosseisu. 2013. aasta juunioride maailmameistrivõistlustel oli Suso Hispaania kuni 20-aastaste koondise kapten. Ta jõudis turniiril Hispaaniaga veerandfinaali. Hispaania jalgpallikoondises tegi ta debüüdi 14. novembril 2017 sõprusmängus Venemaa vastu.

Saavutused
----------

Milan
* Supercoppa Italiana: 2016

Hispaania U19
* U19 Euroopa meistrivõistlused: 2012

Välislingid
-----------

 Suso – pildid, videod ja helifailid Wikimedia Commonsis
Ertshertsog **Rudolf** (21. august 1858 Laxenburg – 30. jaanuar 1889 Mayerling) oli Austria kroonprints sünnist ja Austria-Ungari kroonprints 1867. aastast kuni surmani, Austria keisri Franz Joseph I ja keisrinna Elisabethi ainus poeg. 

Ta oli abielus Belgia printsessi Stephaniega, kellega tal oli 2 tütart, kuid keda Rudolf tegelikult ei armastanud.

Oma liberaalsete reformimeelsete vaadete tõttu oli ta tihti konfliktis oma isaga ning kibestus seetõttu. Tema tõusmist valitsejaks oodati idealistlikes liberaalsetes ringkondades väga, kuid Rudolf ise ei suutnud seda ära oodata.

Surm
----

On spekuleeritud, et lõpliku otsuse vabasurma minekuks langetas Rudolf peale Saksa keisri Friedrich III surma, keda samuti liberaaliks peeti, samuti olevat ta keiser Wilhelm II tema ülespuhutuse, absolutismikalduvuste ja militarismi pärast põlanud. Rudolfi surmaga pole kõik asjaolud tegelikult selged, kuid kindel on see, et ta suri Mayerlingi lossis koos oma armukese Marie Vetseraga. 

On loodud mitmeid vandenõuteooriaid, et tegelikult ei teinud Rudolf enesetappu, vaid hoopis mõrvati antiliberaalide poolt. Laiemalt tunnustatakse siiski pigem enesetapuversiooni, kusjuures Rudolf olevat enne seda oma armukese maha lasknud.

Välislingid
-----------

 Rudolf (Austria-Ungari) – pildid, videod ja helifailid Wikimedia Commonsis
**Helmut Neerut** (1938. aastani **Helmut Neerot**; 5. detsember 1914 Albu vald, Järvamaa – 24. juuli 1977 Tartu) oli eesti agronoom ja botaanik.

Elulugu
-------

Helmut Neerut on talupidaja poeg.

Ta lõpetas 1934. aastal Vändra Gümnaasiumi. Ta lõpetas Tartu Riikliku Ülikooli 1941. aastal agronoomina põllumajandusteaduskonna ja 1946. aastal loomaarstiteaduskonna. Akadeemiliselt kuulus ta korporatsioon Rotaliasse. 1956. aastal kaitses ta Eesti Põllumajandusakadeemias bioloogiakandidaadi kraadi väitekirjaga "Juurviljade külviaegade bioloogiline põhjendus Eesti NSV-s".

Neerut oli 1940–44 Tartu Ülikooli Raadi katsejaama aianduse ja mesinduse assistent, 1945 katsejaama direktor, 1944–49 TÜ aianduse ja mesinduse kateedri assistent ning 1949–51 taimehaiguste ja põllumajandusbotaanika kateedri assistent. 1951–58 oli ta EPA fütopatoloogia ja taimefüsioloogia kateedri vanemõpetaja, 1958–77 rohumaaviljeluse ja botaanika kateedri dotsent.

Ta algatas Tartus mitme pargi ja allee rajamise.

Neerut oli Eesti Aiandus-Mesindusseltsi liige ja selle Tartu osakonna juhatuse liige.

Teadustöö
---------

Helmut Neerut avaldas töid aianduse, mesinduse, ehisaianduse ja köögiviljanduse alalt, sh rohkesti aimeartikleid. Ta oli mitme teadusliku kogumiku toimetaja.

Teoseid
-------

* Külviaja mõju sööda- ja söögipeedi toiteainetesisaldusele. // EPA kogumik 28 (1963)
* Mürgised ja söödakahjulikud taimed. Tallinn 1966
* Taimeanatoomia praktikum. Tallinn 1969 2. trükk 1974
* Ristõieliste sugukonna taimedest. Tallinn 1969

Viited
------

1. 1 2 3 4 5 6 7  Eesti teaduse biograafiline leksikon, 3. köide, lk 24

Kirjandus
---------

* Tartu Riikliku Ülikooli õppe-teaduskoosseisu biobibliograafia nimestik 1944–1980. Tartu, 1987, 407
* Eesti Põllumajanduse Akadeemia õppe-teadusliku koosseisu bio-bibliograafiline teatmeteos 1951–1981. Tartu, 1981
* Album Academicum Universitatis Tartuensis 1918–1944. Tartu, 1994. III kd, 288
* Eesti aianduse biograafiline leksikon. Tallinn, 1998, 94;39
* Agraarteadus I (1990) 1, 142–143
* Helmut Neerut. [In memoriam]. // Edasi (1977), 27. juuli

Välislingid
-----------

* *Eesti teaduse biograafiline leksikon.* 3. köide: *N–Sap* TTEÜ, avaldatud elektrooniliselt 2013, lk. 24
* *Album Academicum Universitatis Tartuensis 1918-1944*

 *Käesolevas artiklis on kasutatud "Eesti teaduse biograafilise leksikoni" materjale.*
Karnaki templist leitud kartušš
Vaarao Psamtiki karušš
**Kartušš** on Vana-Egiptuse raidreljeefidel ja -kirjadel ning käsikirjades esinev horisontaalsuunas pikendatud ümarnurkne raam. Kartušši kirjutati tavaliselt tähtsa inimese nimi. Kui raami all on ka joon, tähendab see, et kartuši sees on vaarao nimi. Kartušši peeti hea õnne sümboliks ja kurjuse peletajaks, mistõttu kanti neid ka ülikute hauakambritesse hauapanusteks tehtud amulettidele.  Kartuši eelkäijaks oli *serekh*. Kartušši oli kirjutatud valitseja nimi koos liitega "Ra poeg".

Kartuši ajalugu ja kirjeldus
----------------------------

### Esimene kasutus

Kartušsid tulid Egiptuses kasutusele kolmas dünastia lõpus ja neljanda algul. Kartušše on leitud vaarao Džoseri püramiidist, mis ehitati 2691 eKr. Kartuššide esimeseks suuremaks kasutajaks oli vaarao Snofru. 

### Tähtsus

Kartušid kujunesid väga oluliseks hieroglüüfide tõlkimisel. Üks Rosetta kivi tõlkijatest, Silvester de Sacy, soovitas 1814. aastal kaastöötajale, Thomas Youngile, et kartuššides võivad olla vaaraode jm tähtsate isikute nimed (selle idee oli talle 1761. aastal välja pakkunud Jean-Jaques Barthelemy). Seega hakkas Young kartuššidest otsima kreekapäraseid nimesid. Nii tuvastas ta tekstist nime "Ptolemaios" ning veel muid seoseid hieroglüüfide ja demootse kirja vahel. 

### Nimetuse kujunemine

Vana-Egiptuses tunti kartušše "shenou" nime all.  Termini "kartušš" leiutasid Egiptuse sõjakäigu ajal Prantsuse sõdurid, kes seostasid neid musketi papist püssirohukotikestega. 

Hieroglüüfina kasutatakse determinatiivina ning tähendab Vana-Egiptuse keeles "nime. "

Viited
------

1. 1 2 3  "EGYPTIAN CARTOUCHE". Vaadatud 30.06.2023.
2. ↑  "cartouche". Vaadatud 30.06.2023.
3. 1 2  "Sneferu, ruled 2613-2589 BC". Vaadatud 30.06.2023.
4. ↑  Allen, James Peter (2000). *Middle Egyptian: An Introduction to the Language and Culture of Hieroglyphs*. Lk 65.
5. ↑  Robinson, Andrew (2009). *Lost Languages: the enigma of the world's undeciphered scripts*. Lk-d 61–64.
6. ↑  Najovic, Simson (2003). *Egypt, Trunk of the Tree, Vol. 1*. Lk 251.
7. ↑  Betro, Marlina (1995). *Hieroglyphics: The Writings of Ancient Egypt*. Lk 195.
**Richard Colson Baker** (sündinud 22. aprillil 1990 Houstonis Harrise maakonnas Texases), enam tuntud esinejanimedega **MGK** ja **Machine Gun Kelly**, on USA räppar ja näitleja.

MGK alustas muusikuteed teismelisena, oma esimese *mixtape*'i avaldas ta oma kulu ja kirjadega 2006. aastal (2015. aastaks oli neid ilmunud juba kümmekond). 2011. aastal sõlmis ta plaadistuslepingud Bad Boy ja Interscope Recordsiga. Tema suure plaadifirma debüütalbum "Lace Up" ilmus 2012. aasta oktoobris ja võeti kriitikute poolt hästi vastu. Album sisaldas singleid "Wild Boy", "Invincible", "Stereo" ja "Hold On (Shut Up)" ning jõudis edetabelis Billboard 200 neljandale kohale. Albumit müüdi üle 178 000 eksemplari. 2015. aasta algul avaldas ta singlid "Till I Die" ja "A Little More" oma teiselt stuudioalbumilt "General Admission". Album ise ilmus sama aasta oktoobris ning jõudis Billboardi edetabelis samuti neljandale kohale. Tema edukaim singel on 2016. aastal ilmunud "Bad Things" (koos Camila Cabelloga), mis jõudis edetabelis Billboard Hot 100 neljandale kohale, oli esikohal edetabelis Mainstream Top 40, jõudis kahekordseks plaatinaplaadiks ning pälvis Radio Disney muusikaauhinna parima koostöö kategoorias. Tema kolmas album "Bloom" ilmus 12. mail 2017 ning oli esimesel müüginädalal Billboardi edetabelis kaheksandal kohal. Tema neljas album "Hotel Diablo" ilmus 5. juulil 2019. Album sisaldas singleid "Hollywood Whore", "el Diablo" ja "I Think I'm Okay(featuring Travis Barker ja Yungblud).

Stuudioalbumid
--------------

* "Lace Up" (2012)
* "General Admission" (2015)
* "Bloom" (2017)
* "Hotel Diablo" (2019)
* "Tickets to My Downfall" (2020)
* "mainstream sellout" (2022)

Viited
------

1. ↑
Chandrika Kumaratunga
**Chandrika Bandaranaike Kumaratunga** (singali චන්ද්‍රිකා බණ්ඩාරනායක කුමාරතුංග, tamili சந்திரிகா பண்டாரநாயக்க குமாரதுங்க; sündinud 29. juunil 1945) on Sri Lanka poliitik. 12. novembrist 1994 kuni 19. novembrini 2005 oli ta Sri Lanka president. Ta on ainuke Sri Lanka naispresident.

Chandrika Kumaratunga isa Solomon Bandaranaike oli riigi peaminister aastatel 1956–1959 ehk kuni ta tapeti. Pärast seda sai Chandrika Kumaratunga ema Sirimavo Bandaranaike maailma esimeseks naispeaministriks.

Chandrika Kumaratunga on lõpetanud Pariisi Ülikooli politoloogina.

Chandrika Kumaratunga kuulub oma isa asutatud Sri Lanka Vabadusparteisse (Sri Lanka Freedom Party) ning on poliitilise alliansi United People's Freedom Alliance esimees.

Enne presidendiks saamist 1994. aastal oli ta lühikest aega ka Sri Lanka peaminister.

|  |  |  |
| --- | --- | --- |
| Eelnev**Ranil Wickremesinghe** | **Sri Lanka peaminister**1994 | Järgnev**Sirimavo Bandaranaike** |
| Eelnev**Dingiri Banda Wijetunga** | **Sri Lanka president**1994–2005 | Järgnev**Mahinda Rajapaksa** |
Michael Keane 2017. aastal Evertoni särgis
**Michael Vincent Keane** (sündinud 11. jaanuaril 1993 Stockportis) on Inglismaa jalgpallur, kes mängib keskkaitsjana Premier League'i klubis Everton.

Ta alustas klubikarjääri Manchester Unitedis, mille noorteakadeemiaga liitus ta 2004. aastal. Klubi põhimeeskonnas debüteeris ta hooajal 2011–12. Manchester Unitedi sai ta mänguaega harva ja pääses Manchester Unitedi särgis Premier League'is väljakule vaid korra. Hooajal 2012–13 oli ta laenul esiliiga klubis Leicester City ning hooajal esiliiga klubides Derby County ja Blackburn Rovers.

2014. aasta septembris suundus ta laenule kõrgliiga klubisse Burnley, kuid sõlmis 2015. aasta jaanuaris klubiga püsiva lepingu. Kuigi Burnley langes 2014–15 kõrgliigast välja, võideti järgmisel hooajal esiliiga ja tõusti tagasi Premier League'i. Esiliiga hooajal 2015–16 valiti Keane liiga sümboolsesse koosseisu.

2017. aasta juulis sõlmis ta viieaastase lepingu Evertoniga.

Debüüdi Inglismaa jalgpallikoondises tegi Keane 22. märtsil 2017 sõprusmängus Saksamaa vastu. Koondisekarjääri esimese värava lõi ta 25. märtsi 2019 EM-i valikmängus Montenegro vastu.

Saavutused
----------

Burnley
* Football League Championship: 2015–16

Välislingid
-----------

 Michael Keane – pildid, videod ja helifailid Wikimedia Commonsis
* Profiil Everton FC kodulehel
Osatäitja Matthew Perry piltOsatäitja Matthew Perry
**Chandler Muriel Bing** on väljamõeldud tegelane NBC situatsioonikomöödias "Sõbrad", keda mängis Matthew Perry.

Elulugu
-------

Chandler Bing oli pere ainus laps. Tema ema Nora Tyler Bing oli erootikakirjanik, isa aga transsooline naine ja *drag show* "Viva las Gay-gas" staar. Ema ja isa lahutus tekitas Chandlerile edasises elus suhteprobleeme ja pühadetrauma.

Ülikoolis kohtus ta Ross Gelleri, Monica Gelleri ja Rachel Greeniga, kellest said hiljem Chandleri parimad sõbrad. Pärast ülikooli kolisid nad New Yorgis kõrvalkorteritesse. Monica kaudu kohtus Chandler ka Phoebe Buffayga. Joey Tribbianiga tutvus ta siis, kui Joey tema korterisse kolis.

Chandler töötas algul IT hankejuhina andmete rekonfiguratsiooni ja statistilise analüüsi alal. Üheksandal hooajal lahkus ta seniselt töökohalt ja asus tööle reklaamikirjutajana. Chandler oli sõpradest kõige jõukam.

Suhted
------

### Romantilised suhted

Chandler oli vahelduva eduga suhtes Janice'iga. Neljandal hooajal tekkis tal Monica Gelleriga salasuhe, mida nad algul teiste eest varjasid. Viiendal hooajal said kõik sõbrad nende suhtest teada. Seitsmendal hooajal nad abiellusid ning kümnendas said surrogaatema abiga lapse ja kolisid seejärel äärelinna majja.

### Sõprussuhted

Joey Tribbiani oli aastaid tema korterikaaslane ja parim sõber. Chandleri väljakolimine nende ühisest korterist ja hiljem korteriühistust oli neile mõlemale väga raske.

Vaata ka
--------

* Sõbrad

Allikad
-------

* Telesari "Sõbrad". David Crane, Marta Kauffman. 1994–2004. NBC.
Kalle Palling 2011. aastal
**Kalle Palling** (sündinud 27. veebruaril 1985 Käru alevikus) on Eesti endine poliitik.

Haridus
-------

Kalle Palling lõpetas 2000. aastal Käru Põhikooli ja 2003. aastal Türi Gümnaasiumi. Aastatel 2003–2009 õppis Palling Tartu Ülikooli Türi Kolledžis keskkonnateaduse erialal.

Töökäik
-------

Kalle Palling töötas 2004–2005 OÜ-s Piperon müügiesindajana ning on alates 2005 selle juhatuse liige. Ta on 2006 maist Peostuudio OÜ juhatuse liige ning 2006 augustist Virto OÜ juhatuse liige. Ta on olnud ka ettevõtte Eesti Energia nõukogu liige.

Poliitiline tegevus
-------------------

Kalle Palling on Eesti Reformierakonna liige alates 2005. Ta oli Eesti Reformierakonna Noortekogu peasekretär 2006–2007 ning on Noortekogu juhatuse liige alates 2005 novembrist. Palling oli XI Riigikogu, XII Riigikogu ja XIII Riigikogu liige ning kuulus 30. septembrini 2019 ka XIV Riigikogu koosseisu.

Reformierakonna rahastamisskandaali ajal ütles anonüümseks jääda sooviv endine Reformierakonna liige 23. mail 2012, et sai 2008. aastal Kalle Pallingu käest raha, mille kandis enda isikliku annetusena partei arvele. Kalle Palling kommenteeris seda "Aktuaalsele kaamerale" samal päeval nii: "Ei oska seda kommenteerida. Pole olnud sellist asja."

Riigiprokuratuur esitas augustis 2012 Pallingule kuriteokahtlustuse erakonna majandustegevusele või varale kehtestatud piirangute rikkumises ja pistise võtmises.

Riigikogu liikmena oli ta jagamismajanduse eestkõneleja ning Eesti Päevalehe väitel seadis end korduvalt tõsisesse huvide konflikti.

Viited
------

1. ↑  "Arhiivikoopia". Originaali arhiivikoopia seisuga 22. detsember 2015. Vaadatud 21. detsembril 2015.`{{netiviide}}`: CS1 hooldus: arhiivikoopia kasutusel pealkirjana (link)
2. ↑  Kalle Palling lahkub Eesti Energia nõukogust, Postimees, 02. september 2015
3. ↑  Endine reformierakondlane tunnistas Pallingult saadud raha annetamist, Eesti Rahvusringhäälingu uudised, 23. mai 2012
4. ↑  Lisaks Michalile ja Lillole sai kuriteokahtlustuse ka Kalle Palling, ERR uudised, 29. august 2012
5. ↑  Kalle Palling mässis end sõidujagamise eestkõnelejana huvide konflikti, ERR, 11. juuli 2022

Välislingid
-----------

|  |  |
| --- | --- |
|  | Pildid, videod ja helifailid Commonsis: **Kalle Palling** |

* CV Reformierakonna lehel (3. märtsi 2011 arhiiviversioon)
**Džamilja Safiulina** (sündinud 28. novembril 1978 Doni-äärses Rostovis Venemaal) on Eesti arstiteadlane ja farmakoloog.

Elulugu
-------

Džamilja Safiulina on tatarlane, insener-mehaaniku ja õpetaja tütar ning Allen Kaasiku abikaasa.

Lõpetas 1996 Tartu 6. Keskkooli (Tartu Vene Lütseum), 2001 TÜ arstiteaduskonna proviisorina, *Ph.D.* (neuroteadused, 2006, TÜ), väitekiri "The studies of mitochondria in cultured cerebellar granule neurons: characterzation of mitochondrial function, volume homeostasis and interaction with neurosteroids". Oli 2000–2003 TÜ farmakoloogia instituudi farmakoloogia ja toksikoloogia õppetooli laborant, 2004–2006 erakorraline assistent ja vanemassistent, aastast 2006 teadur ja aastast 2007 ka vanemassistent; 2006 oli ka Ferrara Ülikooli (Itaalia) järeldoktor. Lugenud farmakoloogiakursust.

Teadustöö
---------

Uurimisvaldkond: närvirakkude bioenergeetiliste protsesside farmakoloogia ja mitokondrite dünaamika. International Brain Organization'i liige (2004). 16 teadustrükist.

Viited
------

1. 1 2 3 4  Eesti teaduse biograafiline leksikon, 3. köide

Publikatsioone
--------------

* Dehydroepiandrosterone with other neurosteroid preserve neuronal mitochondria from calcium overload (kaasautor). // J. Steroid Biochem. Mol. Biol. 87 (2003) 1
* Method for in situ detection of the mitochondrial function in neurons (kaasautor). // J. Neurosci. Meth. 137 (2004) 1
* Loss of mitochondrial membrane potential is associated with increase in mitochondrial volume: physiological role in neurones (kaasautor). // J. Cell. Physiol. 206 (2006) 2
* Regulation of mitochondrial matrix volume (kaasautor). // American J. Physiol. Cell Physiol. 292 (2007) 1
* Mitochondrial swelling impairs the transport of organelles in cerebellar granule neurons (kaasautor). // J. Biol. Chem. 282 (2007) 45
* The effects of glutamate receptor antagonists on cerebellar granule cell survival and development (kaasautor). // Neurotoxicol. 29 (2008) 1.

Kirjandus
---------

* Tartu Ülikooli arstiteaduskond 1982–2007. Trt, 2007, 93, 98
* *Eesti teaduse biograafiline leksikon.* 3. köide: *N–Sap* TTEÜ, avaldatud elektrooniliselt 2013

Välislingid
-----------

Džamilja Safiulina Eesti Teadusinfosüsteemis Muuda Vikiandmetes

 *Käesolevas artiklis on kasutatud "Eesti teaduse biograafilise leksikoni" materjale.*
**Mac OS X Tiger** on viies Mac OS X väljalase Macintosh arvutitele.

Mac OS X Tiger tuli välja 29. aprill 2005 ning see oli Mac OS X Panther-i järeltulija. Mac OS X Tiger-i järeltulija on Mac OS X Leopard.

Suurimateks muutusteks operatsioonisüsteemis oli 64-bitine arvutiarhitektuur ning Spotlight ja Dashboard. Operatsioonisüsteem keskendus kiirele graafika töötlemisele ja otsingule. Sellega Microsoft tol ajal hakkama ei saanud, kuigi nad olid aastaid juba üritanud.

Mac OS X Tiger sai viimased turvauuendused aastal 2010 ning see on kõige pikemalt toetatud Mac OS X väljalase ning see on ka viimane Mac OS X väljalase, mis toetab Mac OS 9 rakendusi.

Tänapäeval kasutavad operatsioonisüsteemi veel paljud PowerPC kasutajad. Mac OS X Tiger oli muuhulgas ka esimene Mac OS X operatsioonisüsteem, mis toetas Inteli protsessoreid.

Süsteemi nõuded
---------------

Mac OS X Tiger töötab kõikidel Inteli protsessoritel alates versioonist 10.4.4. Miinimumnõuded PowerPC arhitektuurile on:

* PowerPC G3,G4,G5 protsessor, mille kiirus on vähemalt 300 megahertsi.
* FireWire tugi.
* 256 MB RAM muutmälu.
* Vähemalt 3GB vaba ruumi kõvakettal.
* DVD ROM (CD versiooni müük lõpetati 20. märtsil 2007)

Uued võimalused ja muudatused
-----------------------------

* Spotlight – Apple Inc. otsingusüsteem Macintosh arvutitele.
* iChat – toetab nüüdsest videokõnesid.
* Safari – toetab nüüdsest RSSi.
* Mail – toetab nüüdsest Spotlight-i otsingumootorit.
* Dashboard – vidinate lisamine operatsioonisüsteemi.
* Automator – saab kirjutada skripte operatsioonisüsteemile.
* QuickTime 7
* Xcode 2
* Dictionary – sisseehitatud entsüklopeedia operatsioonisüsteemi.
* Grapher – 2D ja 3D graafikute disainimine.

Mac OS X Tiger-is oli üle 150 muudatuse ja uue võimaluse.

Väljalasked
-----------

| Värv | Tähendus |
| --- | --- |
| Punane | Mittetoetatud |
|

| Versioon | Kuupäev |
| --- | --- |
| 10.4 | 29. aprill 2005 |
| 10.4.1 | 16. mai 2005 |
|
| 10.4.2 | 12. oktoober 2005 |
|
| 10.4.3 | 31. oktoober 2005 |
|
| 10.4.4 | 10. jaanuar 2006 |
|
| 10.4.5 | 14. veebruar 2006 |
| 10.4.6 | 3. aprill 2006 |
| 10.4.7 | 27. juuni 2006 |
|
| 10.4.8 | 29. september 2006 |
| 10.4.9 | 13. märts 2007 |
|
| 10.4.10 | 20. juuni 2007 |
|
| 10.4.11 | 14. november 2007 |
|

Välislingid
-----------

14.september.2016 Mac OS X Tigeri tutvustus WWDCl 2004, youtube.com
**GIS-päev** on ülemaailmne geoinformaatikale pühendatud teabepäev, mida peetakse iga aasta novembri kolmanda nädala kolmapäeval. Esimese ametliku GIS-päeva korraldas 1999. aastal maailma üks suurim asukohaandmete tarkvara tootja Esri ning selle üks asutajatest Jack Dangermond, kelle visiooni järgi on GIS-päev rohujuuretasandi algatus, mille raames võib üritusi korraldada ning üritustest osa võtta igaüks. 

Eestis on suurim GIS-päeva üritus toimunud Rahvusraamatukogus, kus on avalikke ettekandeid teinud Eesti GIS-spetsialistid. Samuti korraldatakse GIS-päeval koolitusi geograafiaõpetajatele ning toimuvad mitmesugused võistlused. Lisaks julgustatakse koolides ja asutustes korraldama ise geograafiaga seotud tegevusi GIS-päeva tähistamiseks.

Korraldajad Eestis
------------------

* Eesti Geoinformaatika Selts
* Eesti Rahvusraamatukogu
* Maa-amet
* Statistikaamet

Välislingid
-----------

* GIS-päev Eestis
* GIS Day Website
* Toimunud GIS-päevade ettekanded ja videod
* Geograafianädalast
* Kaart: 2014. aastal üle maailma toimunud üritused ja osavõtjad
**Eesti Rahva Muuseumi aastaraamat** on Eesti Rahva Muuseumi avaldatav perioodiline etnograafiaalane teadusväljaanne, mis ilmub 1925. aastast.

Aastaraamat on valdavalt eestikeelne, artiklitele on lisatud inglis- ja venekeelsed kokkuvõtted. Pikka aega oli see ainus eestikeelne perioodiline etnograafiatrükis. 2019. aasta alguse seisuga oli aastaraamatus ilmunud üle 700 artikli. 

Lisaks artiklitele avaldatakse aastaraamatutes ülevaateid ERMi tegevusest. Aeg-ajalt on sarjas avaldatud teemanumbreid, vahel teadusprojektide kokkuvõttena: ERMi aastaraamat nr 49 käsitles nõukogudeaegset olmet Eestis, nr 60 muutusi toidukultuuris ja nr 61 fennougristikat.

2019. aastast on Eesti Rahva Muuseumi aastaraamatud alates 47. aastakäigust (2003) vabalt kättesaadavad ja allalaaditavad elektrooniliste ajakirjade keskkonnas Open Journal Systems.

Viited
------

1. 1 2 3  Veebis on nüüd loetav ligi sajandi jagu ERM-is loodud teadmist ERR, 05.02.2019

Välislingid
-----------

* Eesti Rahva Muuseumi aastaraamat, Open Journal Systems
* Artiklite nimestik 1925–2006
* Veebis on nüüd loetav ligi sajandi jagu ERM-is loodud teadmist ERR, 05.02.2019
Julius Kuperjanovi tänav, pildi keskel endine näitusemaja
**Eesti Rahva Muuseumi näitusemaja** on Tartus asuv endine Eesti Rahva Muuseumi hallatud hoone, kus oli avatud püsinäitus ja korraldati mitmesuguseid üritusi.

Püsinäitus tutvustas "eestlaste ja teiste Eestis elanud rahvaste igapäevaelus toimunud muutusi". 
Peale püsinäituse toimusid hoones ekskursioonid, filmiõhtud, perepäevad, õpitoad, kontserdid ja mitmed programmid, mis tutvustasid vanemat ja moodsamat rahvakultuuri.

Hoones paiknes Eesti Rahva Muuseumi Sõprade Seltsi kontor.

Hoone valmis 1962. aastal **Tartu Raudteelaste Klubi** hoonena, selle arhitekt oli Ain Amjärv.

Viited
------

1. 1 2 3 4   (vaadatud 15.06.2013)

Välislingid
-----------

* "ERM-i vana näitusemaja seisab poliitiliste erimeelsuste tõttu kolmandat talve tühjana" ERR, 7. veebruar 2019
* "PILDID ⟩ Vaata, milline näeb praegu seest välja seitse aastat tühjana seisnud ERMi endine näitusemaja" Tartu Postimees, 18. jaanuar 2023
* "ERM-i endise näitusemaja ostuks tuli viis pakkumist" ERR, 11. aprill 2023
Grace Slick (2008)
Grace Slick (1977)
**Grace Slick** (sünninimi **Grace Barnett Wing**; sündinud 30. oktoobril 1939 Illinoisi osariigis Evanstonis) on ameerika poplaulja ja laulukirjutaja. 

Ta on tuntuks saanud rokibändis Jefferson Airplane, hiljem ka eduka soololauljana.

Elulugu
-------

Grace Slicki vanemad olid Ivan W. Wing ja Virginia Barnett. Ta on õppinud Castilleja tüdrukutekoolis, aastail 1956–1958 Finchi Kolledžis New Yorgis ja 1957–1959 Miami Ülikoolis. 

### Muusikutegevus

Grace Slick on laulnud kahes rokibändis: The Great Society ja Jefferson Airplane.

1972. aastal läks Jefferson Airplane laiali ning Grace ja tema bändikaaslane Paul Kantner moodustasid 1974. aastal uue bändi Jefferson Starship. 1978. aastal sai bändi probleemiks Grace'i alkoholism, mille kulminatsiooniks olid ebaõnnestunud kontserdid Lääne-Saksamaal. Bändi avakontsert pidi olema juunis St. Goarshausenis Lorelei amfiteatris, kuid Grace ei saanud mängida ja kontsert katkestati. Uus kontsert pidi toimuma 2. juulil Hamburgis, kuid kontserdi ajal mõnitas ta pidevalt purjuspäi Saksamaad teise maailmasõja kaotuse eest, mispeale palus Kantner tal bändist lahkuda.

Grace Slick läks Jefferson Starshippi tagasi 1981. aastal. 1984. aastal lahkus bändist Kantner ja bändi uueks nimeks sai lihtsalt Starship. Grace lahkus bändist veebruaris 1988 ja liitus uuesti vana Jefferson Airplane'iga kokkutulekuturneeks 1989. aastal. Pärast seda lahkus ta muusikaärist. 

1998. aastal peetud intervjuus ütles ta, et "üle 50-aastased rokimuusikud näevad rumalad välja ja peaksid pensionile minema" ("All rock-and-rollers over the age of 50 look stupid and should retire.") ja 2007. aasta intervjuus, et "džässi, klassikalist muusikat, bluusi, ooperit ja kantrit saad sa laulda ka 150-aastaselt, kuid räpp ja rokk on mõeldud noorematele inimestele oma viha väljavalamiseks" ("You can do jazz, classical, blues, opera, country until you're 150, but rap and rock and roll are really a way for young people to get that anger out."). Siiski on Grace Slick pensionil olles mänginud kaks korda ka Kantneri taasloodud Jefferson Starshipis: 1995. aastal Los Angeleses ja 2001. aastal Long Beachis.

Isiklikku
---------

Grace Slicki lähedane sõber oli Janis Joplin. Grace Slick on olnud armusuhtes Jim Morrisoniga.

Grace Slick on olnud kaks korda abielus: filmitegija Gerald Slickiga aastatel 1961–1971 ja Skip Johnsoniga aastatel 1976–1994. 1969–1975 oli Grace Slickil armusuhe Jefferson Airplane'i bändikaaslase Paul Kantneriga, neil sündis üks tütar China Wing Kantner (s 1971).

Välislingid
-----------

* Grace Slicki elulugu ansambli Jefferson Airplane'i kodulehel
|  |
| --- |
| **Džoser hieroglüüfidega** |
| **sünninimi** |
| 

|  |  |  |  |  |  |
| --- | --- | --- | --- | --- | --- |
|  | 

|  |
| --- |
|  |
|  |
|  |

 |  |

 |
| *Nubhor*Kuldne Horos |
| **Horose-nimi** |
| 

|  |  |  |  |  |  |  |
| --- | --- | --- | --- | --- | --- | --- |
|  |  | 

|  |
| --- |
|  |
|  |
|  |

 |  |

 |
| *Netšerihet*Jumalakujuline, Jumalik ihu |
| **nimi kuninganimekirjades** |
| 

|  |  |  |  |  |  |
| --- | --- | --- | --- | --- | --- |
|  | 

|  |
| --- |
|  |
|  |
|  |

 |  |

 |
| *Džoser* |

**Džoser** (vana-egiptuse ḏsr-jt, ka *Netšerihet*; kreeka *Tosorthos*) oli Vana-Egiptuse Vana riigi 3. dünastia teine kuningas. Tema valitsemisaeg langes umbkaudu aastatesse 2668 kuni 2649 või 2720 kuni 2700 eKr.

Tema isa oli 2. dünastia kuningas Hasehemui.

Torino kuningatepapüüruse järgi kestis tema valitsusaeg 19 aastat ja 1 kuu.

Džoser oli esimene Egiptuse kuningas, kes laskis ehitada endale Saqqarasse püramiidi (Džoseri püramiid). See astmikpüramiid on esimene säilinud täielikult kivist ehitis. Selle ehituse juhiks oli vesiir Imhotep.

Džoseri astmikpüramiid
Džoser korraldas mitu sõjaretke Siinai poolsaarele.

Säilinud on Džoseri elusuurune lubjakivist kuju, mis avastati 1924 ja mida hoitakse Kairo Egiptuse Muuseumis.


|  |  |  |
| --- | --- | --- |
| Eelnev**Sanaht**  | **Egiptuse vaarao 3. dünastia**umbes 2668–2649 eKr | Järgnev**Sehemhet** |
**Džarõlhatš** (ukraina keeles *Джарилгач*) on Ukrainas Krimmi poolsaare lähistel asuv saar, mis kuulub halduslikult Hersoni oblasti Skadovski rajooni. Saar kitseneb läänepoolses tipus sääreks ja mõnikord vee alt välja ulatuvaks leetseljakuks, mis ühendab sellistel puhkudel saare Lazurne alevi lähistel Hersoni oblasti maismaaosaga. Saare vastas üle Džarõlhatši lahe asub Skadovski linn.

Loodus
------

56 km² suurune ja 42 km pikkune Džarõlhatš on Musta mere suurim saar. Karkiniti lahes asuval saarel leidub puhtaid liivarandu ja mineraalveeallikaid. Saare keskosas asub mageda veega allikas ja üle saare leidub kokku enam kui nelisada väikest soolast järve. Džarõlhatši saar ja laht moodustavad osa Džarõlhatši Rahvuslikust Looduspargist.

Džarõlhatši ainulaadne loomastik ja taimestik on hästi säilinud. Loomadest elavad saarel näiteks metssead, hirved ja muflonid. Saare arvukad kajakad ja kormoranid jahivad krabisid, meritigusid ning krevette.

Saar Vana-Kreeka mütoloogias
----------------------------

Džarõlhatš moodustas koos lääne poole jääva Tendra säärega varem maasääre, mida kreeklased kutsusid nimega "Achilleuse jooksurada". Legendi järgi tekkis Tendra säär siis, kui Vana-Kreeka jumalanna Artemise preestrinna Iphigeneia Trooja sõja kangelase Achilleuse eest põgenes. Seal, kus tema jalad merepinda puutusid, moodustusid liivased maasääred. Achilleuse, kes Iphigeneiat kätte ei saanud, legendiga on rohkem seotud Tendra säär.

Galerii
-------

* Džarõlhatši rannajoonDžarõlhatši rannajoon
* Nõukogude sõdurite massihaudNõukogude sõdurite massihaud
* Rannakuurort koos sadamasillaga (2013)Rannakuurort koos sadamasillaga (2013)
* "Kilpkonnarand" (2013)"Kilpkonnarand" (2013)
* Vana majakasVana majakas
* Veel üks rand koos vana ja uue majakaga (2012)Veel üks rand koos vana ja uue majakaga (2012)

Viited
------

1. ↑  Opinion | Achilles run, or Ukrainian paradise for the hermits. Vaadatud 07.05.2019.

* Dzharylgach Island
* Visit 'unknown' Crimea.
* Херсонская фотогалерея

*Selles artiklis on kasutatud ingliskeelset artiklit en:Dzharylhach seisuga 07.05.2019*.
**Paadrema kalmistu** on kalmistu Pärnu maakonnas Lääneranna vallas Paadrema külas. 

Kalmistu rajati umbes 1885. aastal, samal ajal Paadrema õigeusu kirikuga. Kalmistu jaoks anti maatükk suurusega 1 tiin (1,09 ha). Tänapäeval on kalmistu pindala umbes 0,75 ha. Paadrema õigeusu kirikule kui kultuurimälestisele on kehtestatud kaitsevöönd, kuid see lõpeb täpselt enne kalmistut ja kalmistu jääb kultuurimälestise kaitsevööndist välja.

Kalmistule maetuid
------------------

Kalmistule on maetud teiste seas eesti kirjaniku Karl Ristikivi ema Liiso Ristikivi. 28. oktoobril 2017 maeti kalmistule ümber ka Karl Ristikivi urn. Karl Ristikivi ise oli varem maetud Stockholmi Metsakalmistule.

Viited
------

1. ↑  Vladimir Berens. *"Историко-статистическое описание церквей и приходов Северо-Западных епархий. Часть 2, Эстонская епархия"*. Tallinn 1974. Käsikiri TLÜAR *Baltica* kogus, Msc K1-593/I,II. Leht 264
2. ↑   (vaadatud 29.01.2018)
3. ↑  Karl Ristikivi põrm jõudis Eestisse, ERR, 15. september 2017
**Jakobi** on perekonnanimi.

Statistika Eestis
-----------------

2022. aasta 1. jaanuari seisuga oli Eestis perekonnanimi Jakobi 94 inimesel: 35 mehel ja 59 naisel. Perekonnanimede levikult oli Jakobi meeste puhul 3222. kohal ja naiste puhul 1897. kohal.

Jakobi oli levinumaks nimeks vanuserühmas 75–79 aastat, kus seda oli 10 000 elaniku kohta 1,60. Perekonnanimi Jakobi oli kõige sagedasem Lääne maakonnas, kus sellist nime kandis maakonna 10 000 elaniku kohta keskmiselt 2,45 inimest.

19. sajandi algul pandi pärisorjusest vabastamise käigus talupoegadele Tartu-Maarja kihelkonna Jaama ja Kabina, Võnnu kihelkonna Ahja, Kaarma kihelkonna Randvere, Türi kihelkonna Särevere, Pärnu-Jaagupi kihelkonna Kõnnu, Anna kihelkonna Purdi ja Tõstmaa kihelkonna Tõstamaa mõisavaldades perekonnanimeks Jacoby, Jagoby ja Jakobi.

1930. aastate nimede muutmise kampaania käigus vahetati perekonnanimi Jakobi 9 korral ära, kahel juhul nimede Jõerand ja Kalde vastu, aga ka Jaagu, Jaaguste, Kõivumäe, Maret ja Põlluaas vastu.

Nime kandjaid
-------------

* Alisa Jakobi, eesti kunstnik (1981–)
* Allan Jakobi, eesti akordionist (1973–)
* Arved Jakobi, eesti viiuldaja (1914–2011)
* Peeter Jakobi, eesti näitleja (1940–2014)

Viited
------

1. ↑  Statistikaamet: Nimede statistika (vaadatud 31.05.2022)
2. ↑  Onomastika andmebaas. Nimede panemine: (algne nimekuju): Jakobi.
3. ↑  Rahvusarhiiv. Onomastika andmebaas. Nimede eestistamine: (vana nimekuju): Jakobi.

Välislingid
-----------

* Jakobi statistikaameti andmebaasis
Jakob Westholmi hauasammas Rahumäe kalmistul, autor skulptor Juhan Raudsepp 
**Jakob Westholm** (ka **Vestholm**; 11. mai 1877 Palmse vald – 9. märts 1935 Tallinn) oli Eesti pedagoog, ühiskonna- ja haridustegelane ning koolijuht. Osales eesti õpetajate demokraatlikus liikumises, aitas luua Eesti haridussüsteemi õiguslikke aluseid.

Haridustee
----------

Westholm õppis aastail 1886–1894 Palmse ministeeriumikoolis ja 1894–1898 Tartu Õpetajate Seminaris. Sooritas 1909. aastal eksternina gümnaasiumi küpsuseksamid Tallinna Nikolai I Gümnaasiumi juures. 1909–1915 õppis Tartu Ülikoolis õigusteadust ja filosoofiat, omandas matemaatika koduõpetaja kutse.

Teenistuskäik
-------------

Westholm töötas aastail 1898–1899 Vana-Antsla valla Lusti koolis, 1899–1902 Viru-Nigula kihelkonnakoolis ja 1902–1903 Harjumaal Kolga ministeeriumikoolis.

Asus 1903. aastal tööle Tallinna Väikelaste Eest Hoolitsemise Seltsi algkooli õpetajana, 1905. aastal sai temast kooli juhataja ja 1907. aastal omanik. Kool töötas esialgu 2. järgu eraalgkoolina, 1910. aastast progümnaasiumikursusega 2. järgu poeglastekoolina ja 1915. aastast poeglaste erakeskkoolina. 1917. aastal sai koolist eragümnaasium (Jakob Westholmi Eragümnaasium). Westholm oli gümnaasiumi ülalpidaja ja direktor kuni surmani 1935. aastal. Westholm pärandas gümnaasiumile 140 000 krooni väärtuses vallas- ja kinnisvara, mille põhjal moodustati sihtasutus "Jakob Westholmi poeglaste erahumanitaargümnaasium" kooli ülalpidamiseks.

1919. aastal osales Westholm Vabadussõjas kooliõpetajate roodus.

Jakob Westholm oli Eesti Vabariigi algaastail 5. detsembrist 1918. aastast Haridusministeeriumi keskkoolide osakonna juhataja, osales kooliseaduste koostamisel. 1919–1920 Asutava Kogu liige ja abijuhataja, 1920–1931 Riigikogu liige.

Ühiskondlik tegevus
-------------------

Westholm oli Eesti Rahvaerakonna ja erakondade ühinemise järel Rahvusliku Keskerakonna liige. Osales õpetajate kutseorganisatsioonide (Eesti Õpetajate Liit jt) tegevuses.

Viited
------

1. ↑  Nimetused. Riigi Teataja, nr. 6, 11 detsember 1918

Kirjandus
---------

* Jakob Westholm ja tema kool. 1907-1937. Tallinn: Sihtasutus "Jakob Westholmi Poeglaste Era-Humanitaargümnaasium", 1937.
**Werner Schall von Bell** (surnud detsembris 1560 Moskvas) oli Liivi ordu liige ja viimane Kuldīga komtuur.

Werner oli ordu viimase maamarssali Philipp Schall von Belli vend. Nende päritolu pole suudetud üheselt kindlaks määrata. Werner oli tõenäoliselt noorem vend ja võis ordusse astuda pärast oma venda.

1549. aastal oli Werner kumpan Siguldas, 1551 sai aga Miitavis peameheks. 1555. aastal sai temast viimane Rēzekne foogt, seda ametit pidas ta kuni 1559. aastani, mil linnus anti üle poola väesalgale. Seejärel sai temast Kuldīga komtuur, see ametipost oli ordu tähtsamaid.

Härgmäe lahingus võitles Werner oma venna kõrval ning langes koos temaga venelaste kätte vangi. Mõlemad vennad hukati, nagu ka teised vangi langenud ordukäsknikud.

Kirjandus
---------

* *Ritterbrüder im livländischen Zweig des Deutschen Ordens*. Köln: Böhlau, 1993. Nr. 762 (lk 566–567).


|  |  |  |
| --- | --- | --- |
| Eelnev**Bernd von Smerten** | **Rēzekne foogt**1555–1559 | Järgnev**–** |
| Eelnev**Heinrich Steding** | **Kuldīga komtuur**1560 | Järgnev**–**

 |